CELEX: 32015R2407
Language: et
Date: 2015-12-18 00:00:00
Title: Komisjoni rakendusmäärus (EL) 2015/2407, 18. detsember 2015, millega pikendatakse erandit, mis on tehtud nõukogu määrusest (EÜ) nr 1967/2006 seoses teatavates Itaalia territoriaalvetes väikese plankmudila (Aphia minuta) püüdmiseks kasutatavate paadinootade miinimumkaugusega rannikust ja vee miinimumsügavusega nende kasutamisel

19.12.2015   
            
            
               ET
            
            
               Euroopa Liidu Teataja
            
            
               L 333/104
            
         KOMISJONI RAKENDUSMÄÄRUS (EL) 2015/2407,
   18. detsember 2015,
   millega pikendatakse erandit, mis on tehtud nõukogu määrusest (EÜ) nr 1967/2006 seoses teatavates Itaalia territoriaalvetes väikese plankmudila (Aphia minuta) püüdmiseks kasutatavate paadinootade miinimumkaugusega rannikust ja vee miinimumsügavusega nende kasutamisel
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 21. detsembri 2006. aasta määrust (EÜ) nr 1967/2006, mis käsitleb Vahemere kalavarude säästva kasutamise majandamismeetmeid, muudetakse määrust (EMÜ) nr 2847/93 ja tunnistatakse kehtetuks määrus (EÜ) nr 1626/94, (1) eriti selle artikli 13 lõiget 5,
   ning arvestades järgmist:
   
               (1)
            
            
               Määruse (EÜ) nr 1967/2006 artikli 13 lõike 1 kohaselt on keelatud veetavate püügivahendite kasutamine kaldast kuni 3 meremiili kaugusel või kuni 50 m kaugusel samasügavusjoonest, kui kõnealune sügavus saavutatakse kaldale lähemal.
            
         
               (2)
            
            
               Liikmesriigi taotluse korral võib komisjon teha erandi määruse (EÜ) nr 1967/2006 artikli 13 lõikest 1, tingimusel et täidetud on teatavad artikli 13 lõigetes 5 ja 9 sätestatud tingimused.
            
         
               (3)
            
            
               Komisjon sai 16. märtsil 2010 Itaalialt taotluse erandi tegemiseks määruse (EÜ) nr 1967/2006 artikli 13 lõike 1 esimesest lõigust paadinootade kasutamiseks väikese plankmudila (Aphia minuta) püüdmiseks geograafilise alapiirkonna 9 territoriaalvetes, nagu on määratletud Euroopa Parlamendi ja nõukogu määruse (EL) nr 1343/2011 (2) I lisas.
            
         
               (4)
            
            
               Taotlus hõlmas Genova ja Livorno merendusdirektoraadis registreeritud laevu, millega on kala püütud üle viie aasta ning mida kasutati vastavalt majandamiskavale, millega reguleeritakse geograafilises alapiirkonnas 9 väikese plankmudila (Aphia minuta) püüdmiseks kasutatavaid paadinootasid.
            
         
               (5)
            
            
               Kalanduse teadus-, tehnika- ja majanduskomitee (STECF) hindas 2010. aastal Itaalia eranditaotlust ja sellega seotud majandamiskava projekti. Itaalia võttis majandamiskava vastu dekreediga (3) vastavalt määruse (EÜ) nr 1967/2006 artikli 19 lõikele 2.
            
         
               (6)
            
            
               Itaalia eranditaotlus vastas määruse (EÜ) nr 1967/2006 artikli 13 lõigetes 5 ja 9 sätestatud tingimustele ja komisjoni rakendusmäärusega (EL) nr 988/2011 (4) lubati kehtestada erand kuni 31. märtsini 2014.
            
         
               (7)
            
            
               16. juulil 2015 palusid Itaalia ametiasutused komisjonil pikendada 31. märtsil 2014 kehtivuse kaotanud erandit. Itaalia esitas erandi pikendamist põhjendava ajakohase teabe, sealhulgas üksikasjad lubatud laevade arvu vähendamise ja mõne täiendava kohanduse kohta vastavas majandamiskavas.
            
         
               (8)
            
            
               16. juulil 2015 teatas Itaalia komisjonile oma kavatsusest ajakohastatud majandamiskava peatselt avaldada.
            
         
               (9)
            
            
               Itaalia eranditaotlus vastab määruse (EÜ) nr 1967/2006 artikli 13 lõigetes 5 ja 9 sätestatud tingimustele.
            
         
               (10)
            
            
               Kõnealuses merepiirkonnas esinevad erilised geograafilised piirangud, kuna mandrilava ei ulatu kaugele ja püütavat liiki on vaid teatavates rannikuala piirkondades vähem kui 50 m sügavusel. Seega on püügiala piiratud.
            
         
               (11)
            
            
               Itaalia taotletud erand mõjutab 117 laeva.
            
         
               (12)
            
            
               Itaalia esitatud majandamiskavaga tagatakse, et tulevikus püügikoormust ei suurendata, sest kalapüügiload väljastatakse Itaalia poolt juba eelnevalt püügiloa saanud konkreetsele 117 laevale, mille koguvõimsus on 5 754,5 kW.
            
         
               (13)
            
            
               Taotlus hõlmab laevu, mis on püügiregistris olnud kauem kui viis aastat ning mis tegutsevad vastavalt majandamiskavale, mille Itaalia võttis vastu kooskõlas määruse (EÜ) nr 1967/2006 artikli 19 lõikega 2.
            
         
               (14)
            
            
               Kõnealused laevad on lisatud nimekirja, mis on edastatud komisjonile vastavalt määruse (EÜ) nr 1967/2006 artikli 13 lõike 9 nõuetele.
            
         
               (15)
            
            
               Paadinootasid kasutatakse ranniku lähedal madalas vees toimuval püügil. Sellise püügi laadi tõttu ei ole võimalik selleks kasutada muid vahendeid.
            
         
               (16)
            
            
               Paadinootade kasutamine ei mõjuta märkimisväärselt kaitsealuseid elupaiku ja on väga selektiivne, sest noodad heidetakse vette, ilma et need puudutaks merepõhja, kuna merepõhjast kogutud materjal kahjustaks sihtliike ja teeks nende liikide isendite väljavalimise nende erilise väiksuse tõttu võimatuks.
            
         
               (17)
            
            
               Asjaomane püük vastab määruse (EÜ) nr 1967/2006 artikli 4 tingimustele, kuna Itaalia majandamiskavas on sõnaselgelt keelatud kalapüük kaitsealuste elupaikade kohal.
            
         
               (18)
            
            
               Määruse (EÜ) nr 1967/2006 artikli 8 lõike 1 punktis h sätestatud nõuet ei kohaldata, sest see on seotud traalidega.
            
         
               (19)
            
            
               Seoses nõudega järgida määruse (EÜ) nr 1967/2006 artikli 9 lõiget 3, millega kehtestatakse võrgusilma väikseim suurus, märgib komisjon, et Itaalia andis kooskõlas määruse (EÜ) nr 1967/2006 artikli 9 lõikega 7 oma majandamiskavas loa teha kõnealustest sätetest erand, arvestades, et asjaomane püük on väga selektiivne, mõjutab merekeskkonda väga vähe ega toimu kaitsealuste elupaikade kohal.
            
         
               (20)
            
            
               Asjaomase püügitegevuse puhul on täidetud nõukogu määruse (EÜ) nr 1224/2009 (5) artiklis 14 sätestatud registreerimisnõuded.
            
         
               (21)
            
            
               Asjaomane püük toimub rannikule väga lähedal ega häiri seepärast selliste laevade tegevust, mis kasutavad muid kalapüügivahendeid kui traalid, noodad või teised samalaadsed veetavad võrgud.
            
         
               (22)
            
            
               Paadinootadega püük on reguleeritud Itaalia majandamiskavaga, millega tagatakse, et määruse (EÜ) nr 1967/2006 III lisas esitatud liikide püük oleks minimaalne. Lisaks märgitakse, et vastavalt Itaalia majandamiskava punkti 5.1.2 alapunktile a on Aphia minuta püügihooajaks igal aastal kehtestatud ajavahemik 1. novembrist kuni 31. märtsini.
            
         
               (23)
            
            
               Paadinootadega püügi eesmärk ei ole püüda peajalgseid.
            
         
               (24)
            
            
               Itaalia majandamiskava hõlmab kalapüügi seire meetmeid, nagu on ette nähtud määruse (EÜ) nr 1967/2006 artikli 13 lõike 9 kolmanda lõiguga.
            
         
               (25)
            
            
               Itaalia peaks esitama komisjonile aruande ettenähtud ajaks ja kooskõlas Itaalia majandamiskavas sätestatud seirekavaga.
            
         
               (26)
            
            
               Erandi kehtivusaja piiramine annab võimaluse võtta viivitamata parandavaid majandamismeetmeid juhul, kui komisjonile esitatav aruanne näitab püütava liigi kehva kaitsestaatust, samuti võimaldab piiratud kehtivusaeg koguda paremaid teadusandmeid majandamiskava täiustamiseks.
            
         
               (27)
            
            
               Erandit tuleks seepärast kohaldada kuni 31. märtsini 2018.
            
         
               (28)
            
            
               Seepärast tuleks erandi taotletud pikendamist lubada.
            
         
               (29)
            
            
               Käesoleva määrusega ette nähtud meetmed on kooskõlas kalanduse ja vesiviljeluse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Erand
   Määruse (EÜ) nr 1967/2006 artikli 13 lõiget 1 ei kohaldata Liguuria ja Toscana rannikuäärsetes Itaalia territoriaalvetes väikese plankmudila (Aphia minuta) püüdmiseks paadinootadega, mida kasutatakse laevades,
   
               a)
            
            
               mis on registreeritud Genova või Livorno merendusdirektoraadis (Direzioni Marittime),
            
         
               b)
            
            
               millega on kala püütud üle viie aasta ja mille puhul tulevikus ei suurendata varem kasutatud püügikoormust ning
            
         
               c)
            
            
               millel on püügiluba ja mis tegutsevad Itaalia poolt vastavalt määruse (EÜ) nr 1967/2006 artikli 19 lõikele 2 vastu võetud majandamiskava alusel.
            
         Artikkel 2
   Seirekava ja aruanne
   Itaalia esitab komisjonile ühe aasta jooksul alates käesoleva määruse jõustumisest aruande, mis on koostatud vastavalt artikli 1 punktis c osutatud majandamiskavas kehtestatud seirekavale.
   Artikkel 3
   Jõustumine ja kohaldamisaeg
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Seda kohaldatakse kuni 31. märtsini 2018.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 18. detsember 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 409, 30.12.2006, parandatud versioon ELT L 36, 8.2.2007, lk 6.
   
   
      (2)  Euroopa Parlamendi ja nõukogu määrus (EL) nr 1343/2011, 13. detsember 2011, mis käsitleb teatavaid kalapüüki käsitlevaid sätteid Vahemere üldise kalanduskomisjoni (GFCM) lepinguga hõlmatud piirkonnas ning millega muudetakse nõukogu määrust (EÜ) nr 1967/2006, mis käsitleb Vahemere kalavarude säästva kasutamise majandamismeetmeid (ELT L 347, 30.12.2011, lk 44).
   
      (3)  Gazzetta Ufficiale della Repubblica Italiana 192, 19.8.2011, supplemento ordinario n. 192 (Itaalia Vabariigi 19. augusti 2011. aasta ametliku teataja nr 192 korraline lisa nr 192).
   
      (4)  Komisjoni rakendusmäärus (EL) nr 988/2011, 4. oktoober 2011, millega kehtestatakse erand nõukogu määrusest (EÜ) nr 1967/2006 seoses teatavates Itaalia territoriaalvetes väikese plankmudila (Aphia minuta) püüdmiseks kasutatavate paadinootade miinimumkaugusega rannikust ja vee miinimumsügavusega nende kasutamisel (ELT L 260, 5.10.2011, lk 15).
   
      (5)  Nõukogu määrus (EÜ) nr 1224/2009, 20. november 2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006 (ELT L 343, 22.12.2009, lk 1).